13.

IMI-yhteisyritys on tyytyväinen tilintarkastustuomioistuimen myönteiseen päätelmään kaikkien tilinpäätöksen perustana olevien toimien laillisuudesta ja asianmukaisuudesta ainoana poikkeuksena asiavirheet, jotka IMI-yhteisyritys havaitsi vuonna 2013 omassa välimaksujen jälkitarkastuksessaan. Kaikki IMI-yhteisyrityksen näissä tarkastuksissa havaitsemat virheet on ilmoitettu tarkastetuille edunsaajille ja tarvittavat seurantatoimet on käynnistetty. Lisäksi systemaattisiksi katsotut havainnot tarkastuksista laajennetaan samojen tarkastettujen edunsaajien toimittamiin tarkastamattomiin ilmoituksiin mahdollisten samanlaisten virheiden korjaamiseksi ennakoivasti muissa kuluilmoituksissa, joita tarkastukset eivät alun perin kattaneet. Samalla IMI-yhteisyritys on toteuttanut konkreettisia ennalta ehkäiseviä toimenpiteitä vähentääkseen jatkossa virheriskiä edunsaajien kuluilmoituksissa. Tähän on sisältynyt useita osanottajille järjestettyjä talousaiheisia seminaareja, joissa on keskitytty toistuvien virheiden syihin ja ehkäisyyn, sekä IMI-yhteisyrityksen osallistujille tarkoitettujen varainhoito-ohjeiden säännöllinen ajantasaistaminen. Malliavustussopimuksen määräykset selitetään niissä yksityiskohtaisesti. Lisäksi IMI-yhteisyritys on huolehtinut tehokkaan jälkitarkastusten vuosiohjelman toteuttamisesta. Nämä tarkastukset ovat osoittautuneet hyvin tehokkaaksi ja luotettavaksi pohjaksi arvioida ja seurata välimaksujen yleistä asianmukaisuutta ja laillisuutta monen vuoden ajalta sekä havaita ja korjata tarkastetuissa ilmoituksissa havaittuja virheitä. IMI-yhteisyritys tekee tiivistä yhteistyötä Euroopan komission ja sen seitsemänteen puiteohjelmaan osallistuvien virastojen kanssa sekä jakaa tietoa yhteisistä edunsaajista optimoidakseen tarkastustensa kattavuuden ja pienentääkseen tehokkaasti sääntöjen noudattamatta jättämisen riskiä. IMI-yhteisyrityksen vuonna 2013 päätökseen saatujen tarkastusten osoittaman virhetason putoaminen 2,3 prosenttiin on merkitsevä (verrattuna 5,8 prosentin virhetasoon vuonna 2012). Se on myös rohkaiseva varhainen viite siitä, että konkreettiset toimet ja toimenpiteet laskevat virhetasoa tehokkaasti ajan mittaan. Arvioitu virhetaso muuttuu kuitenkin edelleen vuosien kuluessa, kun enemmän tarkastuksia käynnistetään ja viedään päätökseen. IMI-yhteisyritys seuraa edelleen tiiviisti virhetason kehitystä ja toimiensa vaikutusta. Se myös ajantasaistaa vastaavasti jälkitarkastusstrategiaansa viimeisimpien viitteiden ja uusien esiin tulevien riskien mukaisesti. Monet hankkeet eivät ole vielä juurikaan aiheuttaneet menoja, mikä pätee etenkin ehdotuspyyntömenettely 5:n hankkeisiin. Niinpä IMI-yhteisyrityksen toimien kokonaisvaikutukset voi nähdä vain pitkällä aikavälillä, kun isompi osa hankkeita toimittaa kuluilmoituksia ja jälkitarkastukset ulottuvat suurempaan osaan edunsaajien kokonaismäärästä. IMI-yhteisyritys hallinnoi jatkossakin rahoitustaan luottamukseen perustuvan lähestymistavan mukaisesti hankkeiden osallistujiin nähden varmistaen samalla riittävän valvonnan ja vastuuvelvollisuuden. Tämä tasapainoinen lähestymistapa myötävaikuttaa myös IMI-hankkeiden onnistumiseen, koska monista hankkeista on jo alettu saada vaikuttavia ja lupaavia tuloksia, joista on etua potilaille ja laajemmin yhteiskunnalle.